Ontploffing by stadsaal 'daad van terrorisme' | Netwerk24
Deur Kamva Somdyala, News24 22 Julie 2019 23:14
Sipho Hlomuka Foto: Argief
Sipho Hlomuka, LUR vir menslike nedersettings, samewerkende regering en tradisionele sake (Cogta) in KwaZulu-Natal, het beveel dat ’n ondersoek gedoen moet word na Maandagmiddag se ontploffing by die Msunduzi-stadsaal in Pietermaritzburg.
Hy het ook die aanval veroordeel.
Sibusiso Sithole, munisipale administrateur, moes ’n verslag in die stadsaal voorlê toe die ontploffing plaasgevind het.
“Dit is ’n daad van terrorisme, suiwer en eenvoudig. Ons kan nie toelaat dat onbekende aanvallers ons plaaslike regeringsinstellings verlam en ons amptenare en die breë publiek intimideer nie,” sê Hlomuka.
Sithole se verslag was bedoel om die munisipaliteit se omkeerstrategie uiteen te sit ten einde dit na “volle funksionaliteit” te herstel, nadat dit in April onder administrasie geplaas is weens probleme met die bestuur en dienslewering.
Hlomuka sê die munisipaliteit sal onder administrasie bly tot en met daar “tasbare beweging in sy lotgevalle is”.
Hy het bygevoeg die aanval het geen plek in ’n “beskaafde samelewing” nie.
“Ons sal nie geïntimideer word deur die optrede van individue wat chaos wil skep en onmin wil saai nie. Ons rol is om munisipaliteite in die provinsie te ondersteun en dit is wat ons sal aanhou doen.
“Ons doen egter ’n beroep op al ons munisipale amptenare om in die toekoms die nodige veiligheidsmaatreëls te tref,” sê Hlomuka.
Meer oor: Pietermaritzburg | Stadsaal